b'\n_START_ARTICLE_\nCoudenberg\n_START_PARAGRAPH_\nCoudenberg ali Koudenberg je majhen hrib v Bruslju, na katerem je bila zgrajena pala\xc4\x8da. Skoraj 700 let je bil grad, nato pa pala\xc4\x8da, sede\xc5\xbe oblasti grofov, vojvod, nadvojvod, kraljev, cesarjev in guvernerjev, v kateri so od 11. stoletja do uni\xc4\x8denja leta 1731 uveljavljali svojo oblast nad obmo\xc4\x8djem vojvodine Brabant, zdaj ju\xc5\xbena Nizozemska in severna Belgija. Po ve\xc4\x8d letih izkopavanj so zdaj arheolo\xc5\xa1ki ostanki pala\xc4\x8de in njenih temeljev na ogled javnosti.\n_START_SECTION_\nZgodovina\n_START_PARAGRAPH_\nOkoli leta 1100 so grofje Leuvna in Bruslja zapustili dolino Senne in zgradili svoj grad na hribu Coudenberg, od koder bi lahko obvladovali majhno mesto. Z ustanovitvijo vojvodine Brabant leta 1183, ki jo je dolo\xc4\x8dil nem\xc5\xa1ki cesar Friderik Barbarossa, je Coudenberg postal pomemben in je bil vklju\xc4\x8den v prvo veliko obzidje, zgrajeno okoli Bruslja. Lovski park vojvod je bil po hribu na sever, njegov ostanek je zdaj Bruseljski park._NEWLINE_Z drugim obzidjem mesta po zasedbi flandrijskega grofa Ludvika II. leta 1356 grad ni bil ve\xc4\x8d potreben kot glavna obramba in se je postopoma spremenil v stanovanjsko pala\xc4\x8do. Po letu 1430, ko je bil Brabant z dedi\xc5\xa1\xc4\x8dino dodan Burgundiji, je Filip Dobri dogradil nova krila, okrasil park in zgradil Aulo Magno, ogromno dvorano za kraljeve sprejeme in druge ceremoniale. Prvi redni sestanki posameznih dr\xc5\xbeav, ki so jih predstavljali delegati srednjega razreda, duhovniki in plemstvo Burgundske Nizozemske, so bili tukaj leta 1465._NEWLINE_V tej sobi je leta 1515 Margareta Avstrijska uradno opustila svoje regentstvo v korist Karla Habsbur\xc5\xa1kega, prihodnjega cesarja Karla V., ki je postal vojvoda Burgundije. V tej sobi se je 40 let kasneje Karel V. odpovedal prestolu v korist svojega sina, \xc5\xa1panskega kralja Filipa II. Med svojim vladanjem je Karel V. ustvaril trg Bailles (Bali\xc3\xabnplein ali Place des Bailles) pred pala\xc4\x8do, zgradil galerije in sobe v renesan\xc4\x8dnem slogu ter Veliko kapelo v poznem gotskem slogu v spomin na star\xc5\xa1e, Filipa Lepega in Ivano Kastiljsko._NEWLINE_V 17. stoletju sta pod vladavino suverene \xc5\xa0panske Nizozemske nadvojvoda Albert in Izabela na Coudenbergu ustanovila svoj dvor. Nadvojvode so obnovili pro\xc4\x8delje pala\xc4\x8de, preoblikovali stavbe in prenovili stanovanja in vrtove. Za za\xc5\xa1\xc4\x8dito nadvojvode na poti v stolnico je bila ulica, ki je obkro\xc5\xbeala Aulo Magno in kapelo, raz\xc5\xa1irjena skoraj do stolnice svetega Mihaela in svete Gudule in jo preimenovala v Izabelino ulico (Rue Isabelle). Kot ljubitelji umetnosti so nadvojvode pripeljali na dvor najbolj\xc5\xa1e umetnike tistega \xc4\x8dasa, tudi Jana Brueghla starej\xc5\xa1ega in Rubensa, da bi okrasili pala\xc4\x8do s svojimi deli._NEWLINE_Pono\xc4\x8di 3. februarja 1731 je v kuhinjah izbruhnil po\xc5\xbear in hitro zajel celotno pala\xc4\x8do. Zaradi zamrzovanja je bila ote\xc5\xbeena dostava vode in sredstva za ga\xc5\xa1enje po\xc5\xbeara niso zadostovala. Zjutraj je bila pala\xc4\x8da v ru\xc5\xa1evinah, veliko umetni\xc5\xa1kih del je bilo uni\xc4\x8denih skupaj z vladnim arhivom. Ohranjena je bila samo kapela. Dvor se je preselil drugam. Na \xc5\xbealost ni bilo denarja za obnovo. \xc5\xa0ele \xc4\x8dez 40 let, leta 1774, je Karel Aleksander Lotarin\xc5\xa1ki ru\xc5\xa1evine zamenjal s Kraljevim trgom. Zaradi arhitekturnega neujemanja z gotsko kapelo in okoli\xc5\xa1kimi stavbami je bila kapela poru\xc5\xa1ena.\n_START_SECTION_\nDanes\n_START_PARAGRAPH_\nTik ob jugozahodnem kotu Bruseljskega parka je Kraljevi trg (Place Royale ali Koningsplein), ki je bil zgrajen na robu stare pala\xc4\x8de. Prvotno je na trgu stal kip princa Karla Aleksandra Lotarin\xc5\xa1kega, takrat (1780) guvernerja Avstrijske Nizozemske, delo Petra Antona von Verschaffelta. Kip ni bil konjeni\xc5\xa1ki, Karel Aleksander je stal in opravljal vladne zadeve. Na \xc5\xbealost so ga po francoski revoluciji in med francosko zasedbo Bruslja pretopili v kovino. Trenutni konjeni\xc5\xa1ki kip je kip mladega Godfreja Bouillonskega. Nov kip Karla Aleksandra je bil postavljen v bli\xc5\xbeini Muzejskega trga._NEWLINE_Nasproti Kraljevega trga je cerkev svetega Jakoba. Med letoma 1776 in 1780 sta jo zgradila francoska arhitekta Montoyer in Guimard v klasi\xc4\x8dnem slogu. V 19. stoletju so bili dodani kupola in dve stranski krili._NEWLINE_Na Coudenbergu je \xc5\xa1e ve\xc4\x8d drugih stavb, tudi belgijski urad za splo\xc5\xa1no ra\xc4\x8dunovodstvo/revizijo (Rekenhof ali Cour des Comptes), Kraljeva kapela, zgrajena leta 1761 z notranjostjo v slogu Ludvika XVI., Lotarin\xc5\xa1ka pala\xc4\x8da in Kraljevi muzeji likovnih umetnosti Belgije.'